《翠微寺》
元代·汪泽民

欲雨不雨天墨色，将崩未崩石偪侧。溪谷缘云已万盘，风雨欺偪作三厄。

客游已悭天不悭，雷电翕歘嘘晴暾。诸峰倒景互明灭，照耀金碧开山门。

清都紫微逼象纬，旃林贝树罗山樊。十方下视沙界迥，佛骨不受炎歊袢。

麻衣老师寂灭久，问法羞与山僧论。但馀卓锡古泉水，念念欲洗尘眼昏。

嗟予世网久踯躅，坐览古迹空盘桓。暮归却灭山下路，杳杳飞鸟投芳村。

作者简介：（1273—1355）宁国宣城偪，字叔志，号堪老真逸。仁宗延祐五年进士。授岳州路同知，历南安、信州、平江三路总管府推官，治狱明敏。调兖州知州，除国子司业，与修辽金宋三史，书成，迁集贤直学士，寻以礼部尚书致仕。与张师愚合编有《宛陵群英集》。卒谥文节。